《庚申六月十七夜地震》
明代·韩晟

凉飙在树月在牖，篝灯方除枕方就。襆被才思睡未酣，一声磔裂墙欲仆。

陡然起视如悬旌，四野沸腾撼犹吼。欲訇荡潏杳无定，心魂欲摧目欲瞀。

初疑屋角起迅雷，更讶绿林来夜寇。须臾始知地震动，大小奔溃人乱走。

可是操蛇作幻怪，不然六丁撞鳌首。我闻灾异书春秋，阴乘阳弱语非浮。

维星已绝枢星散，纵有智者何能谋。便当两日均纪异，更与雨雹同为愁。

左掀右簸非一状，奚僮大叫天台上。排空无翼踏难逃，声答天风万木响。

银汉参横夜柝停，气定始觉居无恙。始知春秋恶盈阴，茫茫大地折钩钤。

坤维不守厚地迮，下界那识天公心。此时性命轻于掷，何况大壑与蹄涔。

寄语世人宽一步，免令震旦陆俱沉。

作者简介：韩晟，字寅仲。博罗人。鸣金长子。明神宗万历十九年（一五九一）举人，授浙江遂安令，解组归，隐城东别墅。有《书云台稿》、《雁木稿》、《燕市稿》诸集。清乾隆《博罗县志》卷一二、道光《广东通志》卷七五。